Užbaikalės nacionalinis parkas

Užbaikalės nacionalinis parkas (rus. Забайкальский национальный парк) – saugoma gamtos teritorija Rusijoje, Buriatijoje, Užbaikalėje, Baikalo ežero pakrantėje, tarp Barguzino upės pietuose ir Barguzino rezervato šiaurėje. Įsteigtas 1986 metais. Parkas apima Svetoj Noso pusiasalį ir Uškanių salas. Iš 269 tūkst. ha parko teritorijos 37 tūkst. ha sudaro Baikalo ežero akvatorija. Iškilęs Barguzino kalnagūbris ir Vidurinis kalnagūbris (Svetoj Noso pusiasalyje). Iki 75 % teritorijos užima kalnų šlaitai, apaugę pušų, sibirinių pušų, maumedžių taiga, žemųjų pušų ir žemaūgių beržų sąžalynai. Parke aptikta ~700 augalų rūšių. Gyvena 44 žinduolių, 241 paukščių, 3 roplių, 3 varliagyvių rūšys; beveik 50 rūšių įtraukta į Rusijos raudonąją knygą. Uškanių salose yra svarbios baikalinių ruonių gulyklos. Būdingos rūšys – baltasis kiškis, voverė, ondatra, sabalas, rudasis lokys, briedis, taurusis elnias, šermuonėlis. Vandenyse gyvena arktiniai omuliai, sykai, lydekos, sibiriniai kiršliai, vėgėlės, ešeriai, strepečiai, meknės, kuojos. Parke yra vaizdingų uolų, ežerų, smėlio paplūdimių, salų. Rasta bronzos ir geležies amžiaus kapinynų. 40 % teritorijos sudaro apsauginė zona, 35 % – rekreacinė. Šaltiniai